Britanniassa on tehty yli 400 happoiskua puolen vuoden aikana.

Yökerhossa Lontoossa yleisön sekaan heitettiin syövyttävää happoa huhtikuussa. Hyökkäyksessä loukkaantui kymmeniä ihmisiä.

Teini-ikäinen poika hyökkäsi heinäkuun 13. päivän aikana hapon kanssa kuuden ihmisen kimppuun kävellessään Lontoossa reilun tunnin ajan, kuultiin Itä-Lontoon nuoriso-oikeudessa maanantaina. 16-vuotias kiisti syytteet, joiden joukossa on yksi haavoittaminen, viisi törkeän pahoinpitelyn yritystä, kaksi ryöstöä, neljä ryöstön yritystä sekä aseen hallussapito.

Yksi hänen uhreistaan loukkaantui vakavasti ja on vaarassa menettää näkönsä toisesta silmästään happoiskun vuoksi.

Syyttäjä Saira Nisar kertoi oikeudessa Lontoon happoiskujen sarjasta, joiden tekotapa on identtinen: tekijä hyökkää mopolla tai moottoripyörällä punaisiin valoihin pysähtyneen kuljettajan kimppuun ja suihkuttaa syövyttävää nestettä kuljettajan kasvoille tai visiirin alle.

- Kun kuljettaja kamppailee kivun ja näkökyvyn menettämisen kanssa, hyökkääjät varastavat tai yrittävät varastaa ajoneuvon, Nisar kuvaili The Guardianin mukaan.

Syytetyn teinipojan nimeä ei ole annettu julkisuuteen, koska hän on alaikäinen. Maanantai-iltana myös toinen nuorukainen, Mustafa Ahmed, 19, sai syytteet toisesta happoiskusta, joka tehtiin Lontoossa heinäkuun 4. päivänä. Uhreina olivat noin kaksikymppinen mies ja nelikymppinen nainen, jotka joutuivat iskun vuoksi sairaalaan.

Yhdeksän kymmenestä uhrista nainen

Independent-lehti kertoo kolmannesta happohyökkääjästä, joka on kuvaillut tekojaan Vicen televisiodokumentissa. Itälontoolaisen tekijän mukaan uhrit " ansaitsevat " iskut, koska he " rakastavat kauneuttaan " .

Mies kertoo dokumentissa valitsevansa uhrikseen naisen " yhdeksässä kymmenestä tapauksessa " . Happoiskuja tehdään myös jengien välisissä kiistoissa, joissa teräaseet ovat vielä happoa yleisempiä, mutta happo voi aiheuttaa pysyvämpää tuhoa. Asiantuntijoiden mukaan noin kaksi kolmasosaa Britannian happoiskujen uhreista on miehiä.

Vicen haastattelema tekijä kertoo tapauksesta, jossa hän oli tapellut yökerhossa toisen, kilpailevan jengiläisen kanssa. Muutamaa päivää myöhemmin hän oli nähnyt sattumalta tappelun toisen osapuolen ruokaostoksilla tyttöystävänsä kanssa. Tekijä oli juossut autolle, ottanut mukaan kaverinsa, hakannut toisen jengiläisen, ja kaveri oli heittänyt happoa tytön kasvoille.

- Jos emme voi vahingoittaa heitä tarpeeksi, hyökkäämme heidän läheistensä kimppuun, tekijä kerskaili dokumentissa.

Poliisin mukaan Englannissa ja Walesissa on todistettu yli 400 syövyttävällä aineella tehtyä iskua huhtikuuta 2017 edeltäneen puolen vuoden aikana. Syytteistä vain noin neljännes on johtanut tuomioihin.

Daniel Rotariu kertoi elämästään Good Morning Britain -ohjelmassa maanantaina. Hän joutui vuosi sitten happoiskun uhriksi. AOP

Juttua muokattu klo 10.55: Lisätty tieto siitä, että kaksi kolmasosaa happoiskujen uhreista on miehiä.